Lørdag kveld ble tre menn pågrepet etter at to menn ble knivstukket på Selfors i Nordland. Ytterligere en mann ble mandag pågrepet for hendelsen.

Onsdag ble en av disse mennene løslatt på grunn av mangel på varetektsplasser, skriver Helgeland politidistrikt i en pressemelding.

Politiet beskriver ugjerningen mennene er siktet for som alvorlig kriminalitet, og de fikk medhold av retten til fengsling av alle de fire personene.

Politiet har i dagene etter pågripelsene forsøkt å finne fengselsplass for mennene- som alle kommer fra Øst-Europa. Det har de ikke lykkes med.

– I dagene som fulgte har vi lagt ned betydelige ressurser for å finne varetektsplasser og til å transportere fangene til disse. Likevel lyktes vi bare med å få plassert fire av de fem siktede personene. Vi var tvunget til å foreta en vurdering av hvem som da måtte løslates, og dette ble gjort i formiddag, skriver politiet.

Påtaleleder i Helgeland politidistrikt, Kristin Elnæs, mener myndighetene må ta affære slik at dette ikke skjer igjen.

– Det at det ikke er nok varetektsplasser i Norge er et samfunnsproblem. Det er viktig at problemet synliggjøres og at myndighetene reagerer med handling, sier Elnæs.